b'\n_START_ARTICLE_\nEgl\xc4\x97 \xc4\x8cigriej\xc5\xabt\xc4\x97\n_START_PARAGRAPH_\nEgl\xc4\x97 \xc4\x8cigriej\xc5\xabt\xc4\x97 (1960 m. spalio 9 d. Vilniuje), choro dirigent\xc4\x97 ir muzikos mokytoja.\n_START_SECTION_\nBiografija\n_START_PARAGRAPH_\n\xc5\xbdinomo poeto ir ra\xc5\xa1ytojo Henriko Cigriejaus dukt\xc4\x97. 1968\xe2\x80\x931979 choro dirigavimo mok\xc4\x97si Vilniaus M. K._NEWLINE_\xc4\x8ciurlionio vidurin\xc4\x97je meno mokykloje (d\xc4\x97st. S. Rachlina ir J. Kavaliauskas). 1979\xe2\x80\x931984 choro dirigavim\xc4\x85 studijavo Lietuvos valstybin\xc4\x97je konservatorijoje (vyr. d\xc4\x97st. J. Barausko klas\xc4\x97). V\xc4\x97liau \xc5\xbeinias gilino \xc4\xafvairiuose kursuose Lietuvoje, Austrijoje (1991) ir Pranc\xc5\xabzijoje (1994)._NEWLINE_Dar b\xc5\xabdama student\xc4\x97 prad\xc4\x97jo dirbti Lietuvos valstybin\xc4\x97s konservatorijos Pedagogikos katedros vaik\xc5\xb3 choro studijoje (1981\xe2\x80\x931984), nuo 1982 \xe2\x80\x9e\xc4\x84\xc5\xbeuoliuko\xe2\x80\x9c muzikos mokyklos jaunu\xc4\x8di\xc5\xb3 choro vadov\xc4\x97, balso lavinimo ir dirigavimo mokytoja, nuo 1994 vyresnioji mokytoja. Su choru koncertavo Vilniuje ir kituose Lietuvos miestuose, padar\xc4\x97 \xc4\xafra\xc5\xa1\xc5\xb3 Lietuvos radijui, 1983\xe2\x80\x931987 reng\xc4\x97 koncertus Lietuvos valstybin\xc4\x97je filharmonijoje \xe2\x80\x9eTau, mamyte\xe2\x80\x9c, dalyvavo \xc4\xafvairiuose spektakliuose. 1985 \xe2\x80\x9e\xc4\x84\xc5\xbeuoliuko" 25-me\xc4\x8dio jubiliejiniame koncerte dirigavo antrok\xc5\xb3 chorui, jaunu\xc4\x8di\xc5\xb3 chor\xc4\x85 pareng\xc4\x97 1997 Lietuvos moksleivi\xc5\xb3 dain\xc5\xb3 \xc5\xa1ventei Vilniuje._NEWLINE_Nuo 1989 kartu su R. Nen\xc4\x97naite Vilniaus Arkikatedros Bazilikos vaik\xc5\xb3 choro \xc4\xafk\xc5\xabr\xc4\x97ja ir vadov\xc4\x97. Choras kiekvien\xc4\x85 sekmadien\xc4\xaf gieda vaik\xc5\xb3 \xc5\xa1v. Mi\xc5\xa1iose Arkikatedroje ir koncertuoja kitose Lietuvos ba\xc5\xbeny\xc4\x8diose. Jis 1992 dalyvavo tarptautiniame muzikos festivalyje \xe2\x80\x9eGaida\xe2\x80\x9c, dalyvauja nauj\xc5\xb3 religin\xc4\x97s muzikos k\xc5\xabrini\xc5\xb3 konkursuose, padar\xc4\x97 \xc4\xafra\xc5\xa1\xc5\xb3 Lietuvos radijui ir televizijai, 1994 gastroliavo Ispanijoje, dalyvavo 1998 II Pasaulio lietuvi\xc5\xb3 dain\xc5\xb3 \xc5\xa1vent\xc4\x97je Vilniuje. Ma\xc5\xbeuosius solistus E. \xc4\x8cigriej\xc5\xabt\xc4\x97 yra parengusi \xe2\x80\x9eDain\xc5\xb3 dainel\xc4\x97s\xe2\x80\x9c ir \xe2\x80\x9eDaina motinai t\xc4\x97vynei" konkursams. Aran\xc5\xbeavo nema\xc5\xbea dain\xc5\xb3 vaik\xc5\xb3 chorams, dirigavo 1988 tarprespublikiniame berniuk\xc5\xb3 chor\xc5\xb3 festivalyje Kaune ir 1995 Kauno miesto moksleivi\xc5\xb3 dain\xc5\xb3 \xc5\xa1vent\xc4\x97je.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'